# Atlantický oceán

|  |
| --- |
| Päť oceánov Zeme |
| Tichý oceán |
| Atlantický oceán |
| Severný ľadový oceán |
| Indický oceán |
| Južný oceán |
| z • d • u |

Príklad dvoch možných vymedzení Atlantického oceánu: Modrým podkladom je vyznačený Atlantický oceán vrátane morí a bez Sev. ľadového oceánu a Južného oceánu. Čiernou čiarou je vyznačený Atlantický oceán bez morí a bez Sev. ľadového oceánu, ale vrátane priliehajúceho Južného oceánu (takúto definíciu používa napr. IHO v dodnes platnom vymedzení hraníc oceánov a morí z roku 1953).
**Atlantický oceán** (iné názvy pozri nižšie) je druhý najväčší oceán Zeme. Leží medzi Amerikou, Európou a Afrikou.

## Názvy

Súčasný normovaný a kodifikovaný slovenský názov tohto oceánu znie **Atlantický oceán**. Kodifikovaný je už od roku 1931. Vyskytuje sa aj skrátená podoba **Atlantik**.

Staršie názvy sú: *Atlantský oceán*, *Atlantické more*, *Atlantské more*, *Atlanské more*, *Atlantické veľmore*, *Atlantické svetomore*, *Západné more*.

## Etymológia

Slovo atlantický (atlantský) v názve tohto oceánu (lat. atlanticus, gr. atlantikos) sa pôvodne v staroveku vzťahovalo na gréckeho obra Atlasa. Neskôr, od stredoveku, sa vzťahovalo skôr na pohorie Atlas v Afrike, ktoré je pomenované možno podľa spomínaného obra. Podľa Platóna je Atlantický oceán pomenovaný nie podľa obra Atlasa, ale podľa Atlasa, kráľa Atlantídy.

## Hranice

### Atlantický oceán vrátane morí

V textoch, ktoré rozlišujú 5 oceánov (Tichý, Atlantický, Indický, Severný ľadový a Južný oceán) je Atlantický oceán (vrátane morí) vymedzený tak, že sa nachádza medzi nasledujúcimi útvarmi:

* na severe: Severný ľadový oceán,
* na západe: Severná Amerika, Južná Amerika a (južne od Južnej Ameriky) poludník 67°16' západnej dĺžky,
* na východe: Európa, Ázia, Afrika a (južne od Afriky) poludník 20° východnej dĺžky (Ázie sa Atlantický oceán dotýka v Stredozemnom, Marmarskom a Čiernom mori),
* na juhu: Južný oceán.

Presný priebeh severnej a južnej hranice Atlantického oceánu, teda hranice medzi Atlantickým oceánom a Severným ľadovým oceánom a takisto medzi Atlantickým oceánom a Južným oceánom, je sporný.

V textoch, ktoré rozlišujú 4 alebo 3 oceány (Tichý, Atlantický, Indický a prípadne Severný ľadový oceán), čiže neuznávajú existenciu Južného oceánu, je do Atlantického oceánu zahrnutá aj priliehajúca časť Južného oceánu, čiže Atlantický oceán siaha na juhu až po Antarktídu.

V textoch, ktoré rozlišujú len 3 oceány (Tichý, Atlantický a Indický oceán) Atlantický oceán zahŕňa nielen priliehajúcu časť Južného oceánu, ale aj celý Severný ľadový oceán. Atlantický oceán teda v týchto textoch siaha od Antarktídy na juhu až po Beringov prieliv na severe.

Atypické je vymedzenie Atlantického oceánu, ktoré navrhla Medzinárodná hydrografická organizácia (IHO) v roku 2002, ale ktoré doteraz nebolo medzinárodne schválené. V ňom sa svetový oceán delí na "zóny". Namiesto tradičného Atlantického oceánu (vrátane morí) sú uvedené zóny Severný Atlantický oceán, Južný Atlantický oceán, Baltské more a Stredozemný región (= Stredozemné more, Čierne more a Azovské more), všetky vrátane morí. Toto sa dá z istého pohľadu chápať tak, že Atlantický oceán v tomto dokumente nezahŕňa Baltské, Stredozemné, Čierne a Azovské more.

### Atlantický oceán bez morí

Aj pri Atlantickom oceáne platí, tak ako pri všetkých oceánoch, že pojem Atlantický oceán v užšom zmysle nezahŕňa moria (t. j. okrajové a vnútorné moria), čiže konkrétne napríklad nezahŕňa Stredozemné more či Karibské more. Moria môžu byť nezahrnuté do Atlantického oceánu bez ohľadu na to, či sa do Atlantického oceánu (ako je spomenuté vyššie) zahŕňa alebo nezahŕňa Južný oceán a/alebo Severný ľadový oceán. Špecifický prípad je more nazývané Sargasové more, ktoré sa nedotýka žiadneho kontinentu (čo je pre moria veľmi atypické), a preto sa obyčajne zahŕňa do Atlantického oceánu v užšom zmysle.

## Rozloha

Vrátane morí (zoznam pozri nižšie) má Atlantický oceán rozlohu 106,46 mil. km².

## Moria

Hlavné moria Atlantického oceánu (bez Severného ľadového oceánu a Južného oceánu) sú:

* Azovské more
* Baltské more
* Čierne more
* Guinejský záliv
* Írske more
* Karibské more
* Keltské more
* Labradorské more
* Marmarské more
* Mexický záliv
* Nórske more - niekedy zaraďované do Severného ľadového oceánu
* Sargasové more
* Severné more
* Stredozemné more - vrátane napr. Egejského, Jadranského, Iónskeho, Ligurského a Tyrrhenského mora
* Záliv svätého Vavrinca

## Ostrovy

Medzi ostrovy Atlantického oceánu patria: Veľká Británia, Írsko, Island, Grónsko, Newfoundland, Faerské ostrovy, Rockall, Azory, Fernando de Noronha, Madeira, Kanárske ostrovy, Kapverdy, Svätý Tomáš, Bermudy, Bahamy, Antily, ostrov Ascension, Ostrov svätej Heleny, Trinidad, Martin Vaz, Tristan da Cunha, Falklandy a Južná Georgia a Južné Sandwichove ostrovy.

## Oceánske dno

Najhlbšie miesto v Atlantickom oceáne je v Portorickej priekope a jeho presná hĺbka (pravdepodobne 8 740 m alebo okolo 8 400 m) je sporná - podrobnosti pozri v článku Portorická priekopa. Priemerná hĺbka je 3 332 m, resp. bez morí 3 926 m.

Podmorskej topografii dominuje severný a južný Stredoatlantický chrbát, tvoriaci mohutný pás podmorských pohorí tiahnúcich sa od severu na juh. V jeho severnej časti, kde sa kríži s horúcou škvrnou na povrch vystupuje rozsiahly vulkanický ostrov Island, v strednej časti sú to podstatne menšie Azory.

## Pobrežie

Na brehoch severného Atlantického oceánu leží mnoho z najvyspelejších štátov sveta. Atlantický oceán je preto pokrytý hustou sieťou celosvetovo najpoužívanejších morských trás medzi východnou a západnou pologuľou. Nachádzajú sa tu popredné svetové oblasti rybolovu; ďalšie ekonomické aktivity zahŕňajú bagrovanie aragonitických pieskov na Bahamách a ťažbu ropy a zemného plynu v Karibskom mori, Mexickom zálive a v Severnom mori.

Najväčší "záliv" (často považovaný za more) Atlantického oceánu je Mexický, s plochou 1 554 000 km².

## Výška prílivu

Priemerná výška prílivu je 1 m, najväčšia 18 m v zátoke Fundy Bay.

## Geológia

Stredoatlantický chrbát a topografia dna.
Atlantický oceán je jedným z najmladších svetových oceánov. Jeho najstaršia centrálna časť začala vznikať pred asi 200 – 180 miliónmi rokov na začiatku jury na mieste zhrubnutej zemskej kôry staršieho pohoria v strednej časti superkontinentu Pangea. Vzniku oceánu predchádzal rozsiahly bazaltový vulkanizmus, ktorý umožnil vznik stredoatlantickej magmatickej provincie.

Oceánska kôra najprv začala vznikať v oblasti medzi azorským transformným zlomom a transformným zlomom svätého Pavla, približne medzi Biskajským a Guinejským zálivom. Rozpad kontinentu mal v tejto oblasti zložitejší priebeh. Prvá magnetická anomália na oboch stranách Atlantiku, ktorá jednoznačne preukazuje rozpínanie oceánskeho dna v tejto oblasti je stará asi 156 miliónov rokov (vrchná jura). Vznik centrálneho Atlantiku priamo súvisel s vývojom Pienontsko-ligurského oceánu a zrejme aj ďalších tethýdnych oceánskych paniev.

Počiatok vzniku južnej časti Atlantického oceánu možno doložiť približne na hranici jury a kriedy pred 130 miliónmi rokov, pričom prvé oceánske sedimenty sú až vrchnokriedové.

Severná časť Atlantického oceánu sa pôvodne začala otvárať spoločne s centrálnou, no rozpad kontinentu medzi Severnou Amerikou a Grónskom ďalej nepokračoval. V oblasti medzi Grand Banks a Pyrenejským polostrovom potom došlo oddeleniu začiatkom kriedy, zatiaľ čo severne, medzi Grónskom a Európou až vo vrchnej kriede. Viac na sever do oblasti Grónskeho a Nórskeho mora prenikol oceán až v eocéne.

## Doprava

### Významné prístavy

Atlantický oceán bol dlho významnou a frekventovanou dopravnou cestou, ktorej význam približne od 50. rokov 20. storočia znížila lacnejšia letecká doprava a nové alternatívne trasy.

| Európa | Afrika | Amerika |
| --- | --- | --- |
| * Ålesund (Nórsko)
* La Coruña (Španielsko)
* Amsterdam (Holandsko)
* Antverpy (Belgicko)
* Belfast (Severné Írsko)
* Bergen (Nórsko)
* Bodø (Nórsko)
* Bordeaux (Francúzsko)
* Brémy (Nemecko)
* Brest (Francúzsko)
* Bristol (Anglicko)
* Cádiz (Španielsko)
* Cherbourg (Francúzsko)
* Cork (Írsko)
* Dublin (Írsko)
* Dunkerque (Francúzsko)
* Edinburgh (Škótsko)
* Glasgow (Škótsko)
* Göteborg(Švédsko)
* Hamburg (Nemecko)
* Las Palmas (Španielsko)
* Le Havre (Francúzsko)
* Lisabon (Portugalsko)
* Liverpool (Anglicko)
* Londýn (Anglicko)
* Nantes (Francúzsko)
* Narvik (Nórsko)
* Newcastle upon Tyne (Anglicko)
* Oslo (Nórsko)
* Ostende (Belgicko)
* Porto (Portugalsko)
* Portsmouth (Anglicko)
* Reykjavík (Island)
* Rotterdam (Holandsko)
* Saint-Nazaire (Francúzsko)
* Santa Cruz de Tenerife (Španielsko)
* Santander (Španielsko)
* Sevilla (Španielsko)
* Southampton (Anglicko)
* Stavanger (Nórsko)
* Tromsø (Nórsko)
* Tórshavn (Faerské ostrovy)
* Trondheim (Nórsko)
* Vigo (Španielsko)
 | * Abidjan (Pobrežie Slonoviny)
* Accra (Ghana)
* Banjul (Gambia)
* Bissau (Guinea-Bissau)
* Casablanca (Maroko)
* Cotonou (Benin)
* Dakar (Senegal)
* Douala (Kamerun)
* Kapské Mesto (Južná Afrika)
* Konakry (Guinea)
* Lagos (Nigéria)
* Libreville (Gabon)
* Lomé (Togo)
* Luanda (Angola)
* Malabo (Rovníková Guinea)
* Monrovia (Libéria)
* Nouakchott (Mauritánia)
* Port Harcourt (Nigéria)
* Porto-Novo (Benin)
* Rabat (Maroko)
* Tangier (Maroko)
* Walvis Bay (Namíbia)
 | * Bahía Blanca (Argentína)
* Baltimore (USA)
* Boston (USA)
* Cayenne (Francúzska Guyana)
* Charleston (USA)
* Everglades (USA)
* Fortaleza (Brazília)
* Georgetown (Guyana)
* Halifax (Kanada)
* Jacksonville (USA)
* Maceió (Brazília)
* Miami (USA)
* Montreal (Kanada)
* Morehead City (USA)
* Nantucket (USA)
* New Haven (USA)
* New London (USA)
* New York (USA)
* Newport News (USA)
* Norfolk (USA)
* Palm Beach (USA)
* Paramaribo (Surinam)
* Philadelphia (USA)
* Portland (USA)
* Portsmouth (USA)
* Providence (USA)
* Puerto Cortés (Honduras)
* Quebec (Kanada)
* Recife (Brazília)
* Rio de Janeiro (Brazília)
* Salvador (Brazília)
* Santos (Brazília)
* Savannah (USA)
* Saint John (Kanada)
* St. John’s (Kanada)
* Vitória (Brazília)
* Wilmington (USA)
* Yarmouth (Kanada)
 |

## Referencie

## Zdroj

* FILIT – zdroj, z ktorého pôvodne čerpal tento článok.

## Iné projekty

Commons* Commons ponúka multimediálne súbory na tému **Atlantický oceán**